Georg Anton Benda (Tsjeggies:Jiří Antonín Benda), (30 Junie 1722 - 6 November 1795), was 'n Tsjeggiese komponis, violis en Kapellmeister uit die klassieke tydperk. Georg is gebore in 'n familie van gerekende musikante in Ou Benatek (vandag Benátky nad Jizerou), Boheme. Hy het van 1735 tot 1742 gestudeer by die Piaristiese Gimnasium (publieke skool) in Kosmanos en by die Jesuïete Gimnasium in Gitschin. Benda was negentien jaar oud toe Frederik die Grote in 1741 aan hom die posisie verleen het van tweede viool in die kapel in Berlyn. Die volgende jaar was Benda na Potsdam ontbied as 'n komponis en rangskikker vir sy ouer broer Franz, wat self 'n roemryke komponis en violis was. Hy het sewe jaar later in 1749 die diens van die hertog van Gotha as Kapellmeister betree, waar hy op konsekwente wyse geskaaf het aan sy talente vir komposisie, met spesifieke aandag aan godsdienstige musiek. 'n Toelaag van die hertog het Benda toegelaat om in 1764 'n studiereis na Italië te onderneem. Hy het in 1766 na Gotha teruggekeer en homself aan komposisie gewy.